Boereparty behaal oorwinning in NederlandCaroline van der Plas leier van die BoerBurgerBeweging (BBB) (Foto: Sem van der Wal/AFP) ’n Nederlandse politieke party wat opstaan vir boere en landelike gemeenskappe het Woensdag as die groot wenner uit die stryd getree in die land se provinsiale verkiesings wat die samestelling van die senaat bepaal. Met die meeste stemme wat reeds getel is, sal die BoerBurgerBeweging (BBB) altesaam 15 setels van die senaat se 75 setels wen. Dit is tien meer setels as wat die regerende party, die Volksparty vir Vryheid en Demokrasie, verower het. Peilings toon dat die BBB in die eerste plek is in al die provinsies wat aan die stemmery deelgeneem het, insluitend ŉ verstommende 31,3% in die landelike Overijssel-streek en 14,3% in Noord-Holland, wat Amsterdam insluit. Die peilings toon dat die Nederlandse verregse party, Forum vir Demokrasie (FvD), wat die laaste provinsiale verkiesing in 2019 gewen het, bykans uitgewis is. Die BBB is in 2019 gestig in die nasleep van wydverspreide boerebetogings in Nederland. Die party sê hy gaan premier Mark Rutte se planne om stikstofvrystellings te verminder deur veegetalle te verminder en moontlik sommige plase te sluit uitdaag. Dit is om hierdie rede dat woedende boere al die afgelope vier jaar in die land betoog. Die Nederlandse regering sê hy moet stikstofvrystellings teen 2030 met 50% verminder, en blameer veral die gebruik van kunsmis en mis uit die landbou vir besoedeling. Die regering sê hy moet voldoen aan ŉ Nederlandse hofbevel wat bevind het dat hy Europese Unie-reëls oor stikstofvrystellings wat grond en water beïnvloed, oortree het. BBB-leier Caroline van der Plas het die stikstofplanne beskryf as ’n “soort dogma wat uit Den Haag voorgeskryf word”. “Die boere kan nou saam met ander partye in die senaat werk om stikstofwetgewing wat voorgestel is deur Rutte se vierparty-koalisie – wat op koers is om agt setels te verloor – te keer,” het Van der Plas gesê.